text: Елхово, България - информация за града, история, география, климат, природа, туризъм, недвижими имоти
  Град Елхово е разположен на левия бряг на река Тунджа в югоизточната част на Тракийската низина между Странджа и Сакар. Намира се на 38 км от град Ямбол и на 27 км от град Тополовград. Селищна система Елхово се намира в югоизточната част на Ямболска област и обхваща част от низинно-хълмистата и нископланинска Тунджанска област – район на средното поречие на р. Тунджа и част от Дервентските възвишения.
  Община Елхово попада в обсега на две климатични области – Севернотунджанската (преходноконтинентална) и Сакаро-Странджанската (преходносредиземноморска, с мека зима, топла пролет и сухо и горещо лято). Северната част на района се отличава с преходноконтинентален климат. Тези особености са отражение на низинно-хълмистия характер на релефа. Средната януарска температура е около 0ºС, средната юлска температура - около 23ºС, а средната годишна температура - 11-13ºС.
  На мястото на днешния град е съществувало тракийското селище Орудица. Римляните го завладели, укрепили и му дали името Орудица ад Бургум. По-късно византийците го нарекли Малсо Кастра (укрепено селище), докато славяните го именуват със звучното Яница, което се видоизменя впоследствие на Енина.
  През годините на турското владичество градът е селскостопански, занаятчийски и административен център. В XVII век е имал пазарна улица с над 40 дюкяна и работилници. След няколко епидемии, унищожителните кърджалийски набези и Освободителната руско-турска война (1877 - 1878), градът обезлюдява. Голяма част от населението се изселва в Добруджа, Бесарабия и Русия. При Освобождението е броял 100 къщи и 900 жители. През 1934 г. е преименуван на днешното Елхово.